Memòria per a la consulta prèvia sobre l’Ordenança municipal reguladora dels usos i les activitats de Mollet del Vallès (OMRUA)

D’acord amb allò previst a l’art. 133.1 de la Llei 39/2015, d’1 d’octubre, del procediment administratiu comú de les administracions públiques (LPACAP), amb caràcter previ a l’elaboració del projecte o avantprojecte de llei o de reglament, s’ha de substanciar una consulta pública, a través del portal web de l’Ajuntament de Mollet del Vallès, amb l’objectiu de recollir l’opinió de la ciutadania i les organitzacions més representatives potencialment afectades per la futura norma sobre els següents aspectes:

a) Els problemes que es pretenen solucionar amb la iniciativa.

b) La necessitat i oportunitat de la seva aprovació.

c) Els objectius de la norma.

d) Les possibles solucions alternatives reguladores i no reguladores.

Per tal de donar compliment a l’esmentat precepte, a continuació s’exposen separadament els punts que planteja la normativa reguladora referent a la participació de la ciutadania en el procediment d’elaboració de disposicions normatives:

*a) Els problemes que es pretenen solucionar amb la iniciativa*

El projecte pretén atendre principalment dues necessitats. D’una banda, la norma acollirà alguns aspectes relatius a la concreció dels usos (a excepció de l’ús d’habitatge) i activitats que s’han extret del Pla d’Ordenació Urbanística Municipal (POUM, en endavant), ja que no en són contingut essencial ni obligatori. La inclusió d’aquests aspectes dins el POUM suposa aplicar-los també el seu règim rígid de modificació on es necessita l’autorització o aprovació per part de la Generalitat en assumptes on no és veritablement necessària aquesta intervenció i fiscalització, ja que es tracta de matèries purament municipals. D’altra banda, s’aprofita l’oportunitat per entrar a clarificar alguns conceptes i condicions específiques referides a determinades activitats que donen problemes d’interpretació, entre d’altres: definició d’ús comercial, comerços amb degustació, establiments de menjar preparat i les condicions específiques per diverses activitats.

*b) La necessitat i oportunitat de l’aprovació de la iniciativa*

Tal i com s’apuntava a l’apartat anterior, cal considerar la necessitat d’haver sostret del planejament matèries que consisteixen a concretar les condicions per a la implantació dels usos i les activitats. La conveniència de regular aquesta matèria a través d’una ordenança extramurs del planejament s’explica per la major agilitat, autonomia i flexibilitat en la modificació d’aquest instrument pels tràmits descrits en la normativa de règim local aplicable: Llei 7/1985, de 2 d’abril, reguladora de les bases de règim local; Real Decret 2568/1986, de 28 de novembre, pel qual s’aprova el Reglament d’organització, funcionament i règim jurídic de les entitats locals; Decret legislatiu 2/2003, de 28 d’abril, pel qual s’aprova el Text refós de la Llei municipal i de règim local de Catalunya i; Decret 179/1995, de 13 de juny, pel qual s’aprova el Reglament d’obres, activitats i serveis dels ens locals.

Quant a la oportunitat d’aprovar la iniciativa en el moment actual, s’ha de tenir en compte que el nou POUM (el qual, recordem, ja no contempla la matèria objecte de la iniciativa que ens ocupa) serà aprovat definitivament en un període de temps previsiblement breu, de manera que resultaria idoni fer coincidir en la mesura del possible l’aprovació definitiva d’ambdós instruments per evitar buits normatius i la consegüent inseguretat jurídica que se’n derivaria.

*c) Els objectius de la norma*

La present Ordenança té com a objectiu principal conciliar, en matèria d’activitats, l’interès general amb l’interès particular a través de la regulació municipal de les activitats associades als diferents usos urbanístics permesos en el nostre terme municipal, dins el ja clàssic binomi entre la llibertat d’empresa i el respecte al medi ambient, la seguretat de béns i persones, així com la salvaguarda del dret a la intimitat front les immissions derivades de les relacions de veïnatge.

*d) Les possibles solucions alternatives reguladores i no reguladores*

En primer lloc, l’opció de no regular la concreció dels usos i activitats municipals (alternativa 0), comportaria de manera inexorable el conflicte entre el model urbà dissenyat i el finalment materialitzat, essent impossible garantir l’equilibri entre l’interès públic plasmat al planejament general i els interessos dels particulars en la implementació de noves activitats. Així, la desregularització de la matèria propiciaria l’establiment d’activitats sense els límits adequats per salvaguardar els drets dels particulars, car podrien implantar-se sense més restriccions que l’admissibilitat urbanística de l’ús o la seva comptabilitat.

Com a segona alternativa, pot plantejar-se la inclusió hipotètica d’aquesta regulació al POUM que fou aprovat inicialment en data 5 de juliol de 2021. Tanmateix, en tractar-se d’un instrument de planejament general d’un municipi de més de 50.000 habitants, l’aprovació definitiva del mateix correspon a la Comissió de Territori de Catalunya, de manera que la possibilitat d’introduir-hi modificacions en aquest moment de la tramitació resulta inidònia i certament tampoc no es podria garantir la seva inclusió, ja que és una altra Administració la que decideix aquest extrem, amb el risc de deixar desregularitzada la matèria objecte de la nova iniciativa, el que conduiria novament a l’alternativa 0. En cas que l’esmena fos acceptada, a més, comportaria l’efecte de frustrar l’objectiu d’extreure aquesta regulació del futur POUM que és, essencialment, fer més flexible i àgil la modificació de la regulació a través de la seva articulació com a ordenança municipal i, alhora, buidar el POUM de matèries que no en siguin contingut indispensable.

Una tercera alternativa podria consistir a adoptar alguna de les ordenances tipus d’activitats que la Diputació de Barcelona va publicar en data 19 d’octubre de 2012 amb l’objectiu de facilitar als municipis la cobertura normativa en la matèria. En contra d’aquesta variable, destaca el fet que les ordenances tipus d’activitats de la Diputació, tot i ser un model vàlid per a la majoria dels municipis, lògicament no conté les especificitats de les circumstàncies concretes del nostre municipi. Precisament, una de les virtuts de la iniciativa normativa que es vol emprendre és la de contemplar aquells aspectes propis que concretament afecten el terme municipal de Mollet del Vallès i que necessiten una solució específica.

En conclusió, sembla clar que la millor opció ha de ser de tipus regulatori. Dins d’aquesta categoria d’alternatives, s’evitarà emprar l’instrument de planejament urbanístic general (POUM) i s’apostarà per substituir-los per instruments normatius més flexibles vinculats al principi d’autonomia local i de major proximitat al ciutadà. Finalment, entre elaborar una ordenança pròpia i adoptar el model d’alguna de les Ordenances tipus de la Diputació de Barcelona en matèria d’activitats, l’elecció d’un instrument que es preocupi per l’especificitat molletana esdevé molt més adient per aconseguir els objectius que la norma es fixa, simplificant al màxim la manera d’implementar les activitats i reduint les exigències normatives al mínim indispensable però sense renunciar a l’objectiu fonamental de mantenir una convivència social pacífica.